text: Llibres en valencià als carrers? Busca a la Plaça del Llibre - Tresdeu.com
  Llibres en valencià als carrers? Busca a la Plaça del Llibre
  Al llarg dels darrers anys, la Plaça del Llibre s'ha establit a València i Alacant com un dels esdeveniments principals de la literatura escrita en valencià. Un punt de trobada imprescindible per als amants de la lectura. En 2019 Castelló se suma també a la celebració de la paraula amb la primera Plaça, que omplirà de literatura la plaça Santa Clara del 24 al 27 d'octubre. En aquesta edició, els autors i autores seran els grans protagonistes, amb més de 30 creadors convidats. Al vídeo
  Durant les quatre jornades de la Plaça, els visitants podran descobrir nous títols per a omplir les prestatgeries. També podran gaudir de més de 40 activitats programades: taules redones, presentacions de títols, trobades amb autors, espectacles infantils… No en va, com ha explicat Jesús Figuerola president de Full, la voluntat d'aquesta llibreria a peu de carrer és "vertebrar el territori valencià mitjançant la producció editorial i literària" que es realitza a casa nostra.
  Entre presentacions i tallers d'escriptura i de literatura, la Plaça del Llibre a Castelló tindrà lloc pel record. S'homenatjarà al contacontes i mestre Llorenç Giménez, referent de la cultura, que va morir a finals del mes d'agost i a Carme Miquel, la docent acadèmica i activista pel valencià que ens va deixar el proppassat mes de juny. També hi hauran un fum d'activitats escolars per a la xicalla, i estaran signant llibre les principals autores i autors de literatura en valencià.
  Plaça del Llibre València
  La setena edició de la Plaça del Llibre a València se celebrarà del 30 d'octubre al 3 de novembre de 2019 a la plaça de l'Ajuntament. A banda de les activitats escolars, les presentacions, tallers, signatures etc a l'edició de València també es lliuraran els Premis Plaça, uns guardons amb els quals es reconeix la trajectòria literària d'un autor o autora en la nostra llengua. Els guardonats en aquest encontre literari seran Jaume Pérez-Montaner, Rosa Serrano i la Societat Coral El Micalet.
  A més també se celebra el concurs de microrelats a Twitter que encara està actiu fins el 30 d'octubre amb premi de 100€ per a la compra de llibres i un abonament d'EMT València de 30 viatges. Consulta les bases ací.
  Plaça del Llibre Alacant
  Pel que fa a la 4a edició de la Plaça del Llibre a Alacant de moment solament se sap que se celebrarà del 20 al 23 de febrer de 2020 a la plaça del Port. Però com podeu intuir no mancaran les presentacions de llibres, activitats d'animació lectora, i homenatges.